Imtella' Diċembru 19, 2021 Rapport: Glen Falzon Filmat: Marco Micallef Reġa' ħareġ il-ġmiel arkitettoniku tal-faċċata ta' grupp ta' appartamenti li jħarsu fuq il-Port ta' Marsamxett. Dan wara restawr estensiv tal-ġebla u tal-gallariji tradizzjonali tal-injam u l-ħadid. Għajnejn il-Maltin u t-turisti li jkunu għaddejjin mill-inħawi bil-pass, bil-karozza jew jaqsmu l-port bil-lanċa bla ma jridu jmorru fuqhom. Mat-tletin gallarija tradizzjonali tal-injam u oħrajn tal-ħadid sarilhom restawr estensiv wara li kien ilhom snin jibku għar-restawr. Il-gallariji huma ta' appartamenti fil-Belt, li jħarsu fuq il-Port ta' Marsamxett. Ix-xogħol kien jikkonsisti f'tindif u tiswija tal-ġebla, segwit minn xogħol ta' restawr tal-injam u interventi fuq gallariji tal-ħadid li huma parti mill-patrimonju Malti. Il-gallariji nżebgħu bi lwien differenti biex jispikkaw iktar mhux biss għal dawk li jgħixu fiż-żona jew jgħaddu minn dawn l-inħawi iżda anke mit-turisti li jintlaqgħu minn din il-mervavilja arkittetonika huma u deħlin il-Belt minn Marsamxett, kif spjega l-Perit Stefan Cassar. "Barra l-lavur u l-fattizzi arkittetoniċi li hawn f'din il-faċċata, riedna wkoll nesponu daqsxejn aħjar il-faċċata għax warajja l-faċċata hi magħmula minn numru ta' binjiet ħdejn xulxin u l-kuluri li ntgħażlu wkoll għall-aperaturi, intgħażlu b'ċertu ħsieb biex joħorġu dawn il-binjiet individwali." Ir-restawr li sar baqa' għaddej anke fuq il-garaxxijiet ta' taħt il-faċċata, b'dokumenit storiċi juru li dawn kienu jintużaw bħala ħwienet żgħar tas-snajja' fosthom minn ħaddieda. "Jekk ninkludu l-garaxxijiet u l-faċċata fuq Triq l-Arċisqof – għamilna madwar 1,500 metru kwadru ta' arja restawrata. U hawnhekk riedna kemm jista' jkun nippreservaw l-istorja ta' dan il-post." Dan ix-xogħol sar b'investiment ta' €600,000 mill-Korporazzjoni għar-Riġenerazzjoni tal-Port il-Kbir u minnu, gawdew 80 resident li jgħixu f'dawn l-appartamenti fi Triq Marsamxett.